b'\n_START_ARTICLE_\nVilamajor (universitat)\n_START_PARAGRAPH_\nVilamajor fou una universitat sota domini comtal i reial (dels comtes de Barcelona) i comprenia els territoris dels actuals municipis de Sant Pere de Vilamajor, Sant Antoni de Vilamajor i Cardedeu, al Vall\xc3\xa8s Oriental. T\xc3\xa9 l\'origen en una vila fiscal romana situada on ara \xc3\xa9s el nucli hist\xc3\xb2ric de la For\xc3\xa7a de Vilamajor (Sant Pere de Vilamajor). Tamb\xc3\xa9 fou una batllia reial dins de la Sotsvegueria del Vall\xc3\xa8s. Es conegu\xc3\xa9 amb els noms llatins de Vilamagore i Vilamaiore.\n_START_SECTION_\nHist\xc3\xb2ria\n_START_PARAGRAPH_\nVilamajor era en el seu origen una vila fiscal, propietat de l\'Estat. A l\'edat mitjana, no depenia de cap bar\xc3\xb3 o senyor, com els pobles ve\xc3\xafns, sin\xc3\xb3 que depenia dels comtes de Barcelona, que hi constru\xc3\xafren un castell. Del castell de Vilamajor tamb\xc3\xa9 en depenien dues parr\xc3\xb2quies m\xc3\xa9s: la de "Caritulo" (Cardedeu) i la de "Santa Susanna". Al segle XI, el castell s\'ampli\xc3\xa0 amb la construcci\xc3\xb3 d\'un palau comtal on hi residiren algunes temporades els comtes i hi nasqu\xc3\xa9 el rei Alfons el Cast.\n_START_SECTION_\nEls privilegis\n_START_PARAGRAPH_\nEl 1383, el rei Pere el Cerimoni\xc3\xb3s conced\xc3\xad a Vilamajor i als nuclis que el formaven el t\xc3\xadtol de "Carrer i Bra\xc3\xa7 de Barcelona" i el rei Joan el Ca\xc3\xa7ador ho rectific\xc3\xa0 afegint-hi el t\xc3\xadtol de Membre de Barcelona, i dispos\xc3\xa0 que tots els ve\xc3\xafns de Vilamajor poguessin gaudir de tots els privilegis, llibertats, gr\xc3\xa0cies, franqueses, usos i costums que havien estat concedits a la ciutat de Barcelona.\n_START_SECTION_\nFragmentaci\xc3\xb3\n_START_PARAGRAPH_\nL\'any 1599, Cardedeu s\'independitz\xc3\xa0 de Vilamajor (fins aleshores era costum que el Batlle de Vilamajor s\'an\xc3\xa9s alternant entre Vilamajor i Cardedeu)._NEWLINE_El 29 de desembre de 1822 el municipi de Sant Antoni de Vilamajor se segreg\xc3\xa0 de Vilamajor i, a partir de llavors, fou oficialment un municipi independent amb el seu propi ajuntament. La Vilanova de Vilamajor va adoptar com a nom oficial el de Sant Antoni de Vilamajor, en honor del seu copatr\xc3\xb3 Sant Antoni (l\'altre \xc3\xa9s Sant Lle\xc3\xafr). Amb el temps, el nucli urb\xc3\xa0 de Sant Antoni ha superat en nombre d\'habitants el de la \xc2\xabVilavella\xc2\xbb i el top\xc3\xb2nim Vilamajor encara hi \xc3\xa9s molt viu, ja que d\xc3\xb3na nom al poble mateix i a diverses entitats locals com l\'Handbol Vilamajor o la R\xc3\xa0dio Vilamajor._NEWLINE_La parr\xc3\xb2quia de Santa Susanna de Vilamajor es mant\xc3\xa9 independent eclesi\xc3\xa0sticament de la de Sant Pere de Vilamajor; per\xc3\xb2, en canvi, pertany al seu terme municipal.\n_START_SECTION_\nFira medieval\n_START_PARAGRAPH_\nDes del 1992, a Sant Pere de Vilamajor se celebra una fira medieval per rememorar les estades dels comtes catalans al castell de Vilamajor. Durant els primers anys, s\'hi represent\xc3\xa0 un retaule teatral, obra de Francesc Bardera i dirigit per Alfred Lucchetti. Se celebra el primer cap de setmana de juliol.'